text: KIF går til VM-pause med favoritsejr
  28 december 2012 kl. 08.36
  KIF Kolding København vandt den sidste kamp i 2012. Uændret topstilling.
  Det varer ikke længe, før verdens bedste håndboldspillere igen tørner sammen i kampen om VM-guldet.
  Men inden da skulle spillerne i Herre Håndbold Ligaen lige have overstået sidste spillerunde i år, og her blev det til de forventede favoritsejre til topholdene Bjerringbro-Silkeborg og KIF Kolding København.
  BSV måtte dog kæmpe for de to point i hjemmekampen mod Sønderjyske, der strittede godt imod.
  Sønderjyderne førte det meste af første halvleg og lå stadig i vinderposition ved pausen, hvor de førte 12-11.
  Hjemmeholdet overtog dog initiativet i anden halvleg, men kunne ikke ryste gæsterne afgørende af sig og vandt i sidste ende knebent med 31-30.
  Så var KIF Kolding København mere overbevisende i 27-22-sejren på udebane mod Nordsjælland, der ligger næstsidst i ligaen.
  KIF Kolding fører ligaen med to point ned til Bjerringbro-Silkeborg, der igen har tre point ned til Skjern på tredjepladsen.
  